Bewusmaking van velkanker met gratis ondersoekArgieffoto. (Foto: Chermiti Mohamed) Die Triomf-kliniek in die weste van Pretoria, wat vandeesmaand hulle agtste bestaansjaar vier, bied Donderdag hul dienste gratis aan vir velondersoeke as deel van Velkankerbewustheidsdag wat jaarliks op 1 September is. Die kliniek bestaan uit ŉ netwerk van dermatoloë, algemene praktisyns, plastiese chirurge, interniste, oor- neus- en keelspesialiste, ortopediese chirurge, oogkundiges en tandheelkundiges. Dié netwerk behandel pasiënte pro bono en het die afgelope agt jaar ŉ reuseverskil in meer as 5 000 behoeftige Afrikaanse mense se lewens gemaak. Ondersoeke word by die kliniek in Pretoria-Wes gedoen en pasiënte word daar gehelp indien moontlik, of word verwys vir verdere behandeling. Volgens dr. Ugeshnie Naidoo, ŉ dermatoloog by die Triomf-kliniek, is velkanker een van die algemeenste kankers waarmee mense gediagnoseer word. Velkanker word gekenmerk deur die abnormale groei van velselle en word in drie kategorieë geklassifiseer, naamlik basale velkanker, melanoomkanker en skubselkarsinoom. “Dermatoloë beskik oor spesiale toerusting wat die vel skandeer. Indien die dermatoloog onraad vermoed, sal ŉ biopsie gedoen word wat in ŉ laboratorium getoets word.” Velkanker is ook die algemeenste kanker waarmee Suid-Afrikaners gediagnoseer word. “Suid-Afrikaners word ongelooflik baie aan die son blootgestel. Velkanker het nie enige simptome soos koors, pyn of jeukerigheid nie. Dit word eerder gekenmerk aan velselle wat verander, soos byvoorbeeld die kleur of vorm van ŉ moesie of litteken.” Daarom is dit belangrik om bewus te wees van jou hele vel, sê Naidoo. “Moenie net bewus wees van die dele van die vel wat aan die son blootgestel word nie.” Sy voeg by dat velkanker ŉ genetiese siekte is. “As jy ŉ familiegeskiedenis van velkanker het, is jy vatbaar daarvoor. Daarom moet ons ons gedragpatrone verander deur direkte blootstelling aan die son te beperk – ŉ hoed en sonskerm is jou beste verdediging teen die son.” Velkanker word behandel deur die gedeelte op die vel te vries of deur immuunterapierome, wat die immuunstelsel versterk teen velkanker. Behandeling vind oor ŉ tydperk van vier tot ses weke plaas, waarna die pasiënt na ŉ tydperk van drie maande weer ondersoek word. “Velkanker kan ook uitgesny word deur ŉ plastiese chirurg. In uiterste gevalle sal ŉ onkoloog verdere ondersoek instel en bloedtoetse laat doen.” Naidoo benadruk dat dit uiters belangrik is om velkanker vroegtydig te diagnoseer. “Sodra die kanker na die limfkliere versprei het, is dit aansienlik ingewikkelder om te behandel.” Die Triomf-kliniek sal Donderdag gratis velondersoeke tussen 07:30 en 16:00 doen. Afsprake is noodsaaklik en diegene wat eerste skakel, sal eerste ondersoek word. Slegs 15 pasiënte kan by dié kliniek ondersoek word. Sonskerm sal ook aan pasiënte verskaf word. Die kliniek se fisieke adres is Vom Hagenstraat 464, Pretoria-Wes. Afsprake kan by Deané by 012 327 7818 gemaak word. Die Velkankerstigting het ook ŉ netwerk van dermatoloë landswyd wat Donderdag gratis velondersoeke aanbied. Vir die lys van dokters wat dié diens aanbied, besoek die webwerf.